Lesninger Pinsedag (år B)

## **1. lesning** Apg 2,1–11

*De ble alle fylt av Den Hellige Ånd, og de begynte å tale*

Da dagen for pinsefesten opprant, var de samlet alle som én. Da hørtes plutselig et brus i luften, lik et veldig uvær som nærmet seg. Det fylte hele huset de befant seg i, og noe som lignet tunger av ild kom til syne, de delte seg og senket seg over hver enkelt av dem. I samme øyeblikk ble de alle fylt av Den Hellige Ånd, og de begynte å tale i andre tungemål, alt etter hva Ånden gav dem å forkynne. På denne tid fantes der i Jerusalem mange innflyttede jøder, fromme mennesker, som kom fra folkeslag under alle himmelstrøk. Og da folk hørte denne støyen, strømmet de sammen i mengder. Men da hver enkelt hørte dem tale sitt eget språk, skjønte de hverken ut eller inn, og spurte, helt rystet og forvirret: «Er de ikke galileere, alle disse som taler? Hvordan kan det da gå til, at hver enkelt av oss som hører dem, hører sitt eget morsmål? Om vi er partere, medere, elamitter, om vi er fra Mesopotamia, Judea eller Kappadokia, Pontos eller Asia, Frygia eller Pamfylia, Egypt eller Lybia Kyrenaika, om vi er innflyttere fra Roma – jøder eller proselytter – eller vi er kretere eller arabere – så hører vi dem forkynne Guds storverk på vårt eget språk!»

## **Responsoriesalme** Sal 104 (103),1ab og 24ac. 29bc–30. 31 og 34

**Omkved:** Send din Ånd, Herre, og du fornyer jordens åsyn.

Lov Herren, min sjel,  
Herre, min Gud, hvor du er stor!  
Herre, hvor mange dine gjerninger er.  
Jorden er full av det du har skapt.

Du tar livsånden fra dem,  
da dør de og vender tilbake til støvet.  
Du sender din Ånd og de skapes på ny.  
Du fornyer jordens åsyn.

Herrens ære varer evig!  
Herren gleder seg over sitt verk!  
Min sang finne nåde hos Herren,  
så jeg alltid kan gledes i ham.

**2. lesning** Gal 5,16–25 *Åndens frukt*

Brødre, følg den vei Ånden vil, så går dere ikke etter alle den syndige naturs ønsker. For naturen har ønsker som står i strid med Åndens, og Ånden ønsker som står i strid med naturens; mellom dem består det et gjensidig fiendskap, som er grunnen til at dere ikke gjør hva dere selv gjerne vil. Men hvis dere lar dere lede av Ånden, da er dere ikke under Loven. Og hva den syndige naturs verk er, det er klart nok: Et vanhellig liv, utukt og utsvevelser, avgudsdyrkelse og magi, hat, fiendskap og nag, uvennskap og intriger, splid, misunnelse og partivesen, drikk, svir og annet av samme slags, – og her minner jeg på ny om hva jeg alt før har sagt, at de som gir seg av med slikt, de skal ikke få del i Guds rike.

Men Åndens frukter, det er kjærlighet, glede, fred, høysinn og vennlighet, godhet og trofasthet, mildhet og selvbeherskelse, og mot den slags ting er der ingen Lov. Men de som hører Kristus Jesus til, de har korsfestet sin syndige natur sammen med alle dens slette lidenskaper og tilbøyeligheter. Siden vi da har fått vårt liv i kraft av Ånden, la oss også ledes av Ånden i vår ferd.

## **Sekvens**

Kom, o Hellig Ånd, hit ned!  
Lysets stråle til oss led  
fra din høye helligdom.

Far for slekt så arm og ring!  
Gode gavers giver, bring  
lys i våre hjerters rom.

Du, som vet å trøste best,  
sjelens venn og milde gjest,  
svale tilflukts åpne dør,

hvile for hver tynget mann  
kjølig under solens brann,  
lindring når vårt hjerte blør.

Salighetens lys, treng inn!  
Fyll til dypest bunn hvert sinn  
som i tro mot deg er vendt.

Uten lys fra guddoms vell  
eier ingen i seg selv  
noe som for deg er rent.

Avtvett urenhetens spor,  
kveg med dugg den tørre jord,  
rens og hel de syke sår.

Bøy alt det som stivnet til,  
smelt det frosne ved din ild,  
led du den som veiløs går.

Skjenk hver sjel som på deg tror,  
hver som liter på ditt ord,  
dine gaver, syv i tall.

Kraft til enden du oss unn  
og en salig oppbruddsstund.  
Oss til evig glede kall!

## **Evangelievers**

Halleluja.

Kom, Hellige Ånd, fyll dine troendes hjerter  
og tenn i dem din kjærlighets ild.

Halleluja.

## **Evangelium** Joh 15,26-217; 16,12-15

*Sannhetens Ånd skal føre dere frem til hele Sannheten*

På den tid sa Jesus til disiplene:

«Når Talsmannen kommer, han som jeg skal sende dere fra Faderen – Sannhetens Ånd, som utgår fra Faderen – da skal han vitne om meg. Og dere også skal vitne, for dere har vært med meg fra begynnelsen av.

Ennå har jeg meget å si dere, men dere kan ikke bære det nå. Men når han kommer, Sannhetens Ånd, da skal han føre dere frem til hele Sannheten. Intet skal han forkynne på egne vegne, bare hva han hører skal han si. Og da skal han bære bud om det som skal komme. Han skal kaste glans over meg, for det er av mitt han skal ta og forkynne dere. Alt hva min Far eier, er også mitt. Derfor var det jeg sa at det var av mitt han skulle ta og forkynne dere.»